# *Proiect*

## GUVERNUL REPUBLICII MOLDOVA

**HOTĂRÎRE nr. \_\_\_**

**din \_\_\_\_\_\_\_\_\_\_\_\_\_2016**

**Cu privire la aprobarea proiectului de lege** cu privire la întreprinderea de stat și întreprinderea municipală

 Guvernul Republicii Moldova HOTĂRĂŞTE:

 Se aprobă şi se prezintă Parlamentului spre examinare proiectul de lege cu privire la întreprinderea de stat și întreprinderea municipală.

|  |  |
| --- | --- |
| **PRIM-MINISTRU**  |  **Valeriu STRELEȚ** |
|  **Contrasemnează:** |  |
| **Viceprim-ministru** **ministrul economiei** **Ministerul Finanţelor****Ministrul justiţiei** |  **Octavian CALMÎC** **Octavian ARMAȘU** **Vladimir CEBOTARI** |

# *Proiect*

**LEGE** Nr. \_\_\_\_\_\_\_

din  \_\_\_\_\_\_\_\_\_\_\_\_\_\_

cu privire la întreprinderea de stat și întreprinderea municipală

**C U P R I N S**

Capitolul I

DISPOZIŢII GENERALE

Articolul 1. Întreprinderea de stat și întreprinderea municipală

Articolul 2. Modul de fondare şi înregistrare a întreprinderii de stat și întreprinderii municipale

Capitolul II

BUNURILE ÎNTREPRINDERII DE STAT ȘI INTREPRINDERII MUNICIPALE

Articolul 3. Componenţa bunurilor şi modul de utilizare

Articolul 4. Capitalul social

Articolul 5. Capitalul de rezervă

Articolul 6. Profitul net şi pierderile

Capitolul III

**ADMINISTRAREA ÎNTREPRINDERII DE STAT ȘI INTREPRINDERII MUNICIPALE**

Articolul 7. Fondatorul

Articolul 8. Consiliul de administraţie

Articolul 9. Administratorul

Articolul 10. Comisia de cenzori

Articolul 11. Auditul

Capitolul IV

ÎNCETAREA ACTIVITĂȚII ÎNTREPRINDERII DE STAT ȘI INTREPRINDERII MUNICIPALE

Articolul 12. Reorganizarea întreprinderii de stat și întreprinderii municipale

Articolul 13. Dizolvarea benevolă a întreprinderii de stat și a întreprinderii municipale

Articolul 14. Dizolvarea forţată a întreprinderii de stat și a întreprinderii municipale

Articolul 15. Distribuirea bunurilor la lichidarea întreprinderii de stat și a întreprinderii

Capitolul V

CONFLICTUL DE INTERESE

Articolul 16. Noţiune de tranzacţie cu conflict de interese

Articolul 17. Decizia privind încheierea de către întreprindere de stat municipală a tranzacţiei cu conflict de interese

**Capitolul V**I

**DISPOZIȚII FINALE SI TRANZITORII**

Articolul 18. Intrarea în vigoare.

Parlamentul Republicii Moldova adoptă prezenta lege organică.

    Prezenta lege stabileşte condiţiile juridice, organizatorice şi economice ale fondării, funcţionării şi încetării activităţii întreprinderii de stat și întreprinderii municipale.

**Capitolul I**

**DISPOZIŢII GENERALE**

 **Articolul 1.** Întreprinderea de stat și întreprinderea municipală

(1) Întreprinderea de stat şi întreprinderea municipală (în continuare - întreprindere de stat/municipală) este persoană juridică, care desfășoară activitate de întreprinzător în baza proprietății publice transmise în capitalul social, precum și a bunurilor transmise cu drept de gestiune economică.

 (2) Particularităţile fondării, funcţionării şi încetării activităţii întreprinderii de stat/municipale sunt stabilite de prezenta lege, legislaţia civilă, precum şi legislaţia cu privire la administraţia publică locală, de alte acte normative şi de statutele ale acestora.

 (3) Întreprinderea de stat/municipală poartă răspundere pentru obligaţiile sale cu toate bunurile de care dispune, cu excepția celor atribuite domeniului public. Autoritatea publică care exercită funcția de fondator nu poartă răspundere pentru obligaţiile întreprinderii, iar întreprinderea nu poartă răspundere pentru obligațiile fondatorului.

(4) Întreprinderea de stat/municipală obține drepturi de persoană juridică din data înregistrării în Registrul de stat al persoanelor juridice.

(5) Întreprinderea de stat/ municipală își desfășoară activitatea sub o anumită denumire, care va include cuvintele ”întreprindere de stat” și ”întreprindere municipală” sau abrevierea "Î.S." și "Î.M.".

(6) Întreprinderea de stat/municipală se individualizează prin numărul de identificare de stat (IDNO) și dispune de ștampilă cu stema de stat a Republicii Moldova.

(7) Pe blancheta cu antet se indică denumirea, adresa juridică și numărul de identificare de stat, precum și denumirea fondatorului.

(8) Întreprinderea de stat/municipală are dreptul să deschidă conturi bancare pe teritoriul Republicii Moldova și în străinătate cu acordul autorității publice care a fondat-o.

(9) Întreprinderea de stat/municipală este în drept să instituie filiale şi reprezentanţe cu acordul autorității publice care a fondat-o.

(10) Întreprinderea de stat/municipală nu poate fi fondator al societăţii comerciale.

**Articolul 2.**Modul de fondare şi înregistrare a întreprinderii de stat și a întreprinderii municipale

(1) Hotărârea cu privire la fondarea întreprinderii de stat se aprobă de Guvern, la propunerea autorității administrației publice centrale de specialitate. Funcţia de fondator al întreprinderii de stat, în numele Guvernului, va fi exercitată de autoritatea publică specificată în hotărârea de Guvern.

(2) Hotărârea cu privire la fondarea întreprinderii municipale se adoptă de consiliul unității administrativ - teritoriale sau Comitetul Executiv al UTA Găgăuzia. Funcţia de fondator al întreprinderii municipale în numele consiliului/comitetului executiv va fi exercitată de autoritatea publică locală indicată în decizia de fondare.

(3) Documentele de constituire a întreprinderii de stat/municipale sunt hotărârea cu privire la fondare şi statutul întreprinderii. Statutul-model al întreprinderii de stat/municipale se aprobă de Guvern.

(4) Statutul  întreprinderii de stat/municipale se aprobă de autoritatea publică care exercită funcția de fondator şi va conține următoarele:

1. denumirea, inclusiv abreviată, a întreprinderii de stat/municipale şi sediul acesteia;
2. data şi numărul hotărârii fondatorului privind constituirea întreprinderii de stat/municipale;
3. genurile de activitate;
4. durata de activitate (în cazul în care durata nu este indicată întreprinderea de stat/municipală se consideră fondată pe termen nelimitat);
5. capitalul social și procedura de modificare a acestuia;
6. capitalul de rezervă, modul de formare și utilizare a acestuia;
7. componenţa bunurilor depuse în capitalul social;
8. componența și lista bunurilor transmise întreprinderii de stat/municipale cu drept de gestiune economică;
9. planul geometric/cadastral şi suprafața terenului aflat în folosința întreprinderii de stat/municipale;
10. organele de conducere şi control, componența numerică și competenţele lor, modul de constituire și desfăşurare a activităţii acestora;
11. modul de repartizare şi utilizare a profitului net, precum şi de acoperire a pierderilor;
12. conflictul de interese;
13. modul de reorganizare şi lichidare a întreprinderii de stat/municipale;
14. alte prevederi ce nu contravin legislației.

 (5) Înregistrarea şi reînregistrarea întreprinderii de stat/municipale se efectuează în condiţiile Legii privind înregistrarea de stat a persoanelor juridice

şi a întreprinzătorilor individuali nr.220-XVI  din  19.10.2007.

 **Capitolul II**

**BUNURILE ÎNTREPRINDERII DE STAT ȘI ÎNTREPRINDERII MUNICIPALE**

 **Articolul 3.** Componenţa bunurilor şi modul de utilizare

 (1)Bunurile întreprinderii de stat/municipale se constituie din bunuri depuse ca aport la capitalul social și bunuri obținute în rezultatul activității economico-financiare.

Bunurile domeniulu public ~~primite cu drept de gestiune economică~~ nu fac parte din patrimoniul întreprinderii de stat/municipale, acestea nu pot fi urmărite pentru datoriile întreprinderii de stat/municipale, nu pot fi depuse în gaj şi nu pot fi înstrăinate de întreprindere de stat/municipale.

(2) Modul de posesie, folosinţă şi dispoziție asupra bunurilor întreprinderii de stat/municipale se stabileşte de legislaţie şi de statut.

 (3)Bunurile domeniului public pot fi transmise întreprinderii de stat/municipale doar cu drept de gestiune economică. Aceste bunuri nu pot fi supuse executării silite nici chiar în cazul insolvabilităţii, nu pot constitui obiect al gajului şi asupra lor nu se pot constitui garanţii reale, nu pot fi dobândite de către alte persoane prin uzucapiune sau prin efectul posesiei de bună credinţă asupra lor. Evidenţa contabilă a acestor bunuri se ţine distinct.

(4) Întreprinderea de stat/municipală este obligată să utilizeze raţional şi eficient bunurile de care dispune şi să asigure integritatea lor.

(5) Întreprinderea de stat/municipală nu poate fără autorizaţia fondatorului să dea în locaţiune/arendă, comodat, să comercializeze, să caseze sau să depună în gaj bunurile sale.

 (6) Transmiterea, comercializarea, locațiunea, arenda, comodat şi casarea bunurilor întreprinderii de stat/municipale se efectuează în modul stabilit de Guvern.

**Articolul 4.** Capitalul social

(1) Capitalul social al întreprinderii de stat/municipale nu poate fi mai mic de 20 000 lei.

(2) Capitalul social al întreprinderii de stat/municipale se indică în statutul acesteia.

(3) Surse de formare a capitalului social al întreprinderii de stat/municipale sunt bunuri și numerar ale fondatorului, cu excepția bunurilor atribuite domeniului public.

(4) Aporturi la capitalul social nu pot fi:

a) bunurile a căror circulație este interzisă sau limitată prin lege;

b) creanțele întreprinderii;

c) bunurile imobile neînregistrate;

d) bunurile cu destinație socială.

(5) Capitalul social al întreprinderii de stat/municipale poate fi modificat prin majorarea sau reducerea lui.

(6) Hotărârea de modificare a capitalului social al întreprinderii de stat/municipale se adoptă de fondator la propunerea consiliului de administrație. Întreprinderea de stat supusă privatizării, la modificarea capitalului social, în mod obligatoriu, va solicita acordul Agenției Proprietății Publice.

(7) Surse de majorare a capitalului social pot fi capitalul propriu al întreprinderii de stat/municipale în limita părţii ce depăşeşte capitalul social, investiţii capitale, activele imobilizate primite în mod gratuit sau aporturile primite de la fondator.

(8) Hotărârea cu privire la reducerea capitalului social va fi publicată în Monitorul Oficial al Republicii Moldova de întreprinderea de stat/municipală în termen de 15 zile lucrătoare de la data adoptării. Reducerea capitalului social sub limita stabilită la art.4 alin.(1) nu se admite.

(9) Modificarea capitalului social se va reflecta în statutul și bilanțul întreprinderii de stat/municipale după înregistrare în ordinea stabilită de Legea privind înregistrarea de stat a persoanelor juridice şi a întreprinzătorilor individuali nr.220-XVI  din  19.10.2007.

**Articolul 5.** Capitalul de rezervă

(1) Întreprinderea de stat/municipală formează un capital de rezervă, a cărui mărime va fi stabilită în statut şi va constitui nu mai puţin de 10% din capitalul social.

(2) Capitalul de rezervă se formează din defalcări anuale din profitul net până la atingerea mărimii prevăzute de statutul întreprinderii de stat/municipale. Volumul defalcărilor se stabileşte în statut şi va constitui cel puțin 5% din profitul net al întreprinderii.

(3) Capitalul de rezervă poate fi utilizat doar pentru acoperirea pierderilor anilor precedenți ai întreprinderii de stat/municipale şi/sau la majorarea capitalului social.

**Articolul 6.** Profitul net şi pierderile nete

(1) Profitul net poate fi îndreprtat pentru:

a) acoperirea pierderilor anilor precedenţi;

b) formarea capitalului de rezervă;

c) formarea rezervei pentru dezvoltarea producţiei;

d) defalcări în bugetul de stat/local;

e) plata recompenselor către membrii organele de conducere și control;

f) fondul de consum;

g) în alte scopuri, dacă ele nu contravin legislaţiei.

(2) Decizia de repartizare a profitului net se aprobă de consiliul de administrație la propunerea administratorului, coordonată cu fondatorul.

(3) Defalcările stabilite prin decizia consiliului de administrație se transferă de întreprinderea stat/municipală la bugetul de stat sau local,până la 30 iunie inclusiv, a anului imediat următor anului de gestiune.

(4) Profitul net se va repartiza doar pentru formarea capitalului de rezervă şi dezvoltarea întreprinderii de stat/municipale în cazul în care aceasta:

a) este insolvabilă sau plata defalcărilor în buget va conduce la insolvabilitatea ei;

b) valoarea activelor nete, conform situaţiei financiare anuale, este mai mică decât capitalul social sau va deveni mai mică în rezultatul plăţii defalcărilor în buget;

c) întreprinderea de stat/municipale este subiect al unor hotărâri de Guvern sau al unor acorduri în vigoare ale Republicii Moldova, care prevăd scutirea de plata defalcărilor în buget.

(5) Dacă, la expirarea a 3 perioade de gestiune consecutivi valoarea activelor nete ale întreprinderii de stat/municipale, potrivit bilanţului anual va fi mai mică decât mărimea capitalului social, fondatorul va adopta hotărârea de reducere a acestuia.

**Capitolul III**

**ADMINISTRAREA ÎNTREPRINDERII DE STAT ȘI ÎNTREPRINDERII MUNICIPALE**

    **Articolul 7.** Fondatorul

(1) Fondatorul exercită drepturile de administrare a întreprinderii de stat/municipale prin intermediul consiliului de administrație şi a administratorului.

(2) Fondatorul are următoarele atribuții:

1. aprobă statutul întreprinderii de stat/municipale, regulamentul consiliului de administrație şi al comisiei de cenzori;
2. decide referitor la modificarea capitalului social al întreprinderii de stat/municipale la propunerea consiliului de administrație;
3. desemnează membrii consiliului de administrație, secretarul consiliului de administrație şi membrii comisiei de cenzori şi îi revocă;
4. stabilește membrilor consiliului de administrație, comisiei de cenzori și, după caz, secretarului consiliului de administrație a întreprinderii de stat/municipale mărimea îndemnizațiilor lunare, în modul și condițiile stabilite de Guvern;
5. desemnează administratorul întreprinderii de stat/municipale pe un termen de cel mult 4 ani și îl eliberează din funcție, la propunerea consiliului de administrație;
6. autorizează comercializarea activelor neutilizate ale întreprinderii de stat/municipale;
7. autorizează transmiterea în locaţiune/arendă și contractele de comodat a activelor neutilizate ale întreprinderii de stat/municipale**,** decide asupra modului de selectare a locatarului şi coordonează contractele de locațiune;
8. autorizează casarea bunurilor uzate raportate la mijloacele fixe;
9. autorizează gajarea bunurilor întreprinderii de stat/municipale pentru obținerea creditelor bancare;
10. autorizează achiziţionarea bunurilor de către întreprinderea de stat/municipală ale căror valoare de piaţă constituie peste 25% din valoarea activelor nete ale acesteia, conform ultimilor situații financiare;
11. coordonează decizia privind repartizarea profitului net a întreprinderii.

(3) Fondatorul transmite atribuţiile de administrare a patrimoniului întreprinderii de stat/municipale și desfășurare a activității de întreprinzător administratorului, în bază de contract.

Contractul de management stabileşte drepturile şi obligaţiunile părţilor, inclusiv restricţiile privind drepturile de folosinţă şi dispoziție asupra patrimoniului întreprinderii de stat/municipale, prevede modul şi condiţiile de remunerare a administratorului, stabileşte obiectivele de performanţă ale acestuia, răspunderea materială a părţilor, precum și condiţiile de încetare și reziliere a contractului. Contractul-tip de management se aprobă de Guvern.

(4) Fondatorul nu are dreptul să intervină în activitatea operativă aîntreprinderii de stat/municipale după încheierea și înregistrarea contractului de management cu administratorul, cu excepţia cazurilor prevăzute de legislaţie, statut şi de contract.

(5) În cazul în care administratorul admite ilegalități în activitatea sa, fondatorul, la propunerea consiliului de administrație, decide referitor la măsurile de sancționare, inclusiv eliberarea din funcție, după caz, sesizarea organelor competente.

**Articolul 8.** Consiliul de administraţie

(1) Consiliul de administraţie este organul colegial de administrare al întreprinderii de stat/municipale, reprezintă interesele statului/ unităţii administrativ-teritorialeşi îşi exercită activitatea în conformitate cu prezenta lege şi regulamentul consiliului de administrație aprobat de fondator. Regulamentul model al consiliului de administrație întreprinderii de stat/municipale se aprobă de Guvern.

(2) În componenţa consiliului de administraţie a întreprinderii de stat, în mod obligatoriu, intră reprezentanţi ai Ministerului Economiei, Ministerului Finanţelor, Agenției Proprietății Publice și reprezentanţi ai fondatorului. De asemenea, pot intra şi reprezentanţi ai colectivului de muncă, ai altor autorităţi ale administraţiei publice centrale, specialişti în domeniul de activitate al întreprinderii.

 (3) În componenţa consiliului de administraţie a întreprinderii municipale, în mod obligatoriu, intră reprezentanţi ai consiliului unității administrativ teritoriale/comitetului executiv al UTA Găgăuzia, primăriei, aparatului Președintelui raionului. De asemenea, pot intra şi reprezentanţi ai colectivului de muncă și altor autorităţi ale administraţiei publice, precum și specialişti în domeniul de activitate al întreprinderii.

(4) Componenţa numerică a consiliului de administraţie se stabileşte de fondator în funcţie de indicii economico-financiari ai întreprinderii de stat/municipale şi nu va fi mai mică de 5 persoane, după caz consiliul de administrație poate fi instituit din 3 persoane.

(5) În calitate de membri ai consiliului de administraţie pot fi desemnați funcţionari publici cu o vechime de muncă de cel puţin trei ani.

(6) Consiliul de administraţie a întreprinderii de stat se instituie de fondator pe un termen de cel mult 4 ani, ținându-se cont de propunerile Ministerului Finanţelor, Ministerului Economiei şi Agenției Proprietății Publice. Preşedintele consiliului de administraţie este desemnat de fondator. Membrul consiliului de administraţie a întreprinderii de stat poate fi concomitent membru a cel mult 3 consilii ale întreprinderii de stat.

(7) Consiliul de administraţie a întreprinderii municipale se instituie de autoritatea administrației publice locale care are calitatea de fondator, pe un termen de 4 ani~~, ținându-se cont de propunerile consiliului unității administrativ teritoriale/comitetului executiv al UTA Găgăuzia, primăriei, aparatului Președintelui raionului şi colectivului de muncă~~. Preşedintele consiliului de administrație al întreprinderii municipale este desemnat de fondator. Membrul consiliului de administraţie întreprinderii municipale poate fi concomitent membru a cel mult 3 consilii ale întreprinderii municipale.

 (8) Membrii consiliului de administraţie a întreprinderii de stat/ municipale își exercită atribuțiile prin cumul cu funcţia lor de bază.

(9) Membru al consiliului de administraţie a întreprinderii de stat/ municipale nu poate fi:

1. conducătorul autorității publice ce exercită funcția de fondator;
2. administratorul şi contabilul-şef al întreprinderii de stat/municipale;
3. membrul comisiei de cenzori.

(10) Membrii consiliului de administraţie întreprinderii de stat/municipale răspund solidar faţă de întreprindere pentru prejudiciile rezultate din îndeplinirea deciziilor adoptate de ei cu abateri de la legislaţie, statutul întreprinderii şi regulamentul consiliului de administrație. Membrul consiliului de administraţie a întreprinderii de stat/municipale care a votat împotriva unei astfel de decizii este scutit de repararea prejudiciilor dacă în procesul-verbal al şedinţei a fost fixat dezacordul lui sau acesta a înaintat o opinie separată la procesul-verbal. Membrul consiliului de administraţie a întreprinderii de stat/ municipale este scutit de repararea prejudiciilor cauzate în timpul îndeplinirii obligaţiilor sale, dacă el a acţionat conform documentelor întreprinderii, indicaţiilor în scris ale autorităţii pe care o reprezintă, a căror autenticitate nu a putut fi pusă la îndoială, sau a acţionat în limitele unui risc normal de producţie sau de gestiune. Demisia sau destituirea membrului consiliului de administrație al întreprinderii de stat/municipale nu-l scuteşte de obligaţia de a repara prejudiciile cauzate din vina lui.

(11) Consiliul de administraţie a întreprinderii de sta/municipale are următoarele atribuții:

1. aprobă planul de afaceri trienal al întreprinderii şi monitorizează executarea acestuia;
2. stabileşte indicatorii de performanţă ai întreprinderii şi criteriile de evaluare, ținând cont de specificul şi domeniul de activitate;
3. înaintează fondatorului propuneri pentru îmbunătăţirea managementului şi eficientizarea activităţii întreprinderii;
4. întreprinde măsuri întru asigurarea integrității şi folosirii eficiente a bunurilor întreprinderii, inclusiv adoptă decizii privind oportunitatea comercializării sau dării în locațiune/arendă sau comodat a activelor neutilizate ale întreprinderii, casării bunurilor uzate raportate la mijloacele fixe, gajării bunurilor pentru obținerea creditelor bancare, conservării/deconservării bunurilor întreprinderii, acordării sposorizării
5. monitorizează derularea situaţiilor litigioase şi asigură informarea fondatorului;
6. examinează rapoartele organelor de control şi aprobă planul de acţiuni privind înlăturarea încălcărilor identificate;
7. aprobă devizul anual de venituri și cheltuieli, statele de personal întreprinderii, statul de personal și fondul de salarizare;
8. examinează trimestrial darea de seamă a administratorului cu privire la activitatea economico-financiară a întreprinderii;
9. prezintă fondatorului propuneri privind premierea sau sancționarea administratorului;
10. prezintă fondatorului propuneri privind  modificarea capitalului social, modificarea şi completarea statutului întreprinderii;
11. selectează prin concurs în modul stabilit de Guvern, candidatura administratorului și o propune fondatorului;
12. aprobă la propunerea administratorului repartizarea profitului net anual al întreprinderii, coordonată cu fondatorul, şi normativele de repartizare a profitului net pentru anul următor celui gestionar;
13. aprobă decizii privind limita cuantumului lunar total al salariului administratorului, pentru anul în curs;
14. aprobă decizii privind utilizarea capitalului de rezervă;
15. decide referitor la oportunitatea efectuării auditului situațiilor financiare anuale pentru întreprinderile de stat/municipale care nu cad sub incidența art.11 alin.(1) și selectează societatea de audit, în modul stabilit de Guvern;
16. decide în vederea asigurării transparenţei procedurilor de achiziţie a bunurilor, lucrărilor şi serviciilor destinate acoperirii necesităţilor de producere şi asigurării bazei tehnico-materiale;
17. coordonează achiziţionarea de către întreprindere a bunurilor și serviciilor a căror valoare de piaţă constituie peste 25% din valoarea activelor nete ale întreprinderii, conform ultimei situații financiare;
18. coordonează regulamentele interne ce țin de activitatea întreprinderii.

(12) În cazul în care pe două perioade de gestiune consecutive întreprinderea de stat/municipală generează pierderi sau se constată admiterea de către administrator a unor ilegalități, consiliul de administraţie înaintează fondatorului propuneri privind sancționarea administratorului, inclusiv eliberarea din funcție.

(13) Consiliul de administraţie a întreprinderii de stat/municipale nu are dreptul să intervină în activitatea operațională a administratorului, cu excepția cazurilor prevăzute de legislație, statut și regulamentul consiliului de administrație.

 (14) Împuternicirile de membru al consiliului de administraţie încetează la expirarea termenului de constituire a consiliului, la revocarea de fondator, la inițierea procedurii de insolvabilitate/lichidare a întreprinderii.

(15) Membrul consiliului de administraţie a întreprinderii de stat/ municipale se revocă de fondator la solicitarea acestuia, a autorității care l-a promovat, în cazul neparticipării nemotivate consecutiv la 3 ședințe, încălcării legislaţiei sau a Regulamentului consiliului de administraţie, cu informarea autorității și membrului consiliului.

(16) Şedinţa consiliului de administraţie întreprinderii de stat/ municipale se convoacă de preşedinte, iar în lipsa lui, de unul din membri, însă nu mai rar decât o dată în trimestru. Ordinea de zi şi materialele se aduc la cunoştinţa membrilor consiliului de administraţie cel târziu cu 3 zile lucrătoare înainte de ziua şedinţei de către secretarul consiliului de administrație.

 (17) Şedinţa consiliului de administraţie poate avea loc cu prezența nemijlocită a membrilor, prin corespondență sau în formă mixtă.

Ședința consiliului de administraţie este deliberativă dacă la ea participă cel puțin 2/3 din membri. Hotărârile se adoptă cu votul majorităţii membrilor prezenţi la şedinţă, dacă statutul sau regulamentul consiliului nu prevăd altfel. Şedinţele consiliului de administraţie se consemnează în procese-verbale, care se semnează de toţi membrii consiliului prezenți la şedinţe și se păstrează la secretarul consiliului.

**Articolul 9.** Administratorul

1. Administratorul are următoarele atribuții:
2. conduce activitatea şi asigură funcţionarea eficientă a întreprinderii de stat/ municipale;
3. acţionează fără procură în numele întreprinderii de stat/ municipale;
4. reprezintă interesele întreprinderii de stat/ municipale în relaţiile cu persoanele fizice şi juridice, autoritățile publice**,** organele de drept, acordând astfel de împuterniciri şi altor reprezentanți ai întreprinderii;
5. asigură executarea deciziilor fondatorului şi consiliului de administraţie a întreprinderii de stat/ municipale;
6. asigură, la decizia consiliului de administraţie, efectuarea auditului situațiilor financiare anuale şi încheie contractul de audit cu societatea de audit;
7. prezintă consiliului de administraţie informaţia despre rezultatele controalelor efectuate de organele abilitate şi planul de acţiuni privind înlăturarea încălcărilor identificate;
8. prezintă trimestrial consiliului de administraţie darea de seamă privind rezultatele activităţii întreprinderii de stat/ municipale;
9. prezintă fondatorului și consiliului de administraţie darea de seamă anuală cu privire la rezultatele activității economico-financiare a întreprinderii de stat/ municipale şi, după caz, raportul auditorului;
10. prezintă consiliului de administraţie proiectul devizului de venituri și cheltuieli ale întreprinderii, proiectul statelor de personal pentru anul următor celui gestionar;
11. prezintă consiliului de administraţie propuneri de repartizare a profitului net anual al întreprinderii de stat/ municipale, coordonate cu fondatorul;
12. încheie contracte, eliberează procuri, deschide conturi în bănci;
13. asigură elaborarea planului de afaceri trienale și îl prezintă consiliului spre aprobare;
14. asigură folosirea eficientă, integritatea şi dezvoltarea bunurilor întreprinderii;
15. prezintă consiliului de administraţie informaţia referitor la situaţiile litigioase;
16. asigură transparenţa procedurilor de achiziţie a bunurilor, lucrărilor şi serviciilor pentru necesităţile de producere şi asigurarea bazei tehnico-materiale;
17. asigură transferul defalcărilor din profitul net anual, stabilite de consiliu de administraţie, în bugetul de stat/local;
18. poartă răspundere pentru neexecutarea sau executarea neconformă a obligaţiilor stabilite în contractul de management;
19. aprobă nomenclatorul şi tarifele la serviciile prestate, cu excepția celor stabilite de actele normative în vigoare.
20. Administratorul poate fi desemnat de fondator pe termen de cel mult 4 ani.

**Articolul 10.** Comisia de cenzori

1. Comisia de cenzori a întreprinderii de stat/municipale se desemnează/revocă de fondator și exercită controlul activităţii economico-financiare a întreprinderii.
2. Atribuţiile, componenţa numerică și modul de instituire a comisiei de cenzori se stabilesc de prezenta lege, statutul întreprinderii de stat/municipale şi regulamentul comisiei de cenzori, aprobat de fondator. Regulamentul model al comisiei de cenzori se aprobă de Guvern.
3. Membri ai comisiei de cenzori ai întreprinderii de stat vor fi desemnați în mod obligatoriu reprezentanți ai fondatorului, Ministerului Finanțelor și Ministerului Economiei.
4. Membrii comisiei de cenzori își exercită atribuțiile prin cumul cu funcţia lor de bază.
5. Membri ai comisiei de cenzori a întreprinderii de stat/municipale nu pot fi:
6. persoanele indicate la art.8 alin.(9) litera d);

b) administratorul, contabilul șef, membrii consiliului de administraţie al acesteia, persoanele necalificate în contabilitate, finanţe, economie sau cele desemnate în 3 comisii de cenzori ale întreprinderilor de stat/municipale;

d) alte persoane, dacă statutul întreprinderii limitează calitatea lor de membru în cadrul comisiei de cenzori.

(6) Comisia de cenzori se desemnează pe un termen de 3 ani.

(7) Comisia de cenzori a întreprinderi de stat/municipale exercită semestrial controlul activităţii economico-financiare a acesteia.

(8) Controalele inopinate ale activităţii întreprinderii de stat/ municipale se efectuează de comisia de cenzori din propria iniţiativă,la cererea fondatorului sau a consiliului.

(9) Administratorul întreprinderii de stat/ municipale este obligat să asigure prezentarea documentelor necesare pentru efectuarea controlului.

(10) În rezultatul controlului, comisia de cenzori întocmeşte raport care va reflecta:

1. aprecierea conformităţii ţinerii evidenţei contabile şi întocmirii situațiilor financiare cu cerinţele legislaţiei;
2. analiza indicatorilor economico-financiari și evaluarea capacității întreprinderii de stat/ municipale de a-si continua activitatea;
3. aprecierea rezultatelor economico-financiare ale întreprinderii de stat/ municipale pentru stabilirea de către consiliul de administrație a limitei cuantumului lunar total al salariului administratorului, pentru anul în curs;
4. corectitudinea desfășurării procedurilor de achiziție a bunurilor, lucrărilor și serviciilor;
5. informaţia despre fapte de încălcare a legislaţiei, statutului şi regulamentelor interne ale întreprinderii de stat/ municipale, precum şi despre prejudiciul cauzat;
6. date despre circumstanţele care au împiedicat efectuarea controlului;
7. recomandări pe marginea rezultatelor controlului.

 (11) Raportul se semnează de toţi membrii comisiei de cenzori care au participat la control. Membrul comisiei de cenzori, care nu este de acord cu raportul acesteia, va expune opinie separată care se va anexa la raport.

(12) Rapoartele comisiei de cenzori se remit consiliului, administratorului și fondatorului.

(13) Membrii comisiei de cenzori sunt în drept să participe, cu vot consultativ, la şedinţele consiliului de administrație.

**Articolul 11.** Auditul

(1) Auditul obligatoriu al situațiilor financiare anuale se efectuează la întreprinderile de sta/municipale care depăşesc, pentru ultimele două perioade consecutive de gestiune precedente, limitele a două din următoarele criterii:

– capitalul social – 1000,0 mii lei;

– total venituri – 100000,0 mii lei;

– numărul mediu scriptic al personalului în perioada de gestiune depăşeşte 200 de persoane.

(2) Selectarea societăţilor de audit pentru auditarea situaţiilor financiare anuale se efectuează de către întreprindere conform criteriilor stipulate la alin. (3).

 (3) Societatea de audit trebuie să corespundă următoarelor criterii:

 a) conform situaţiei la data de 31 decembrie a perioadei de gestiune precedente, în anexa la Licenţa pentru desfăşurarea activităţii de audit să fie indicaţi cel puţin 2 auditori certificaţi, unul dintre care să aibă experiență în domeniu nu mai puțin de 5 ani;

 b) societatea de audit, precum şi auditorii din cadrul societăţii de audit să nu aibă sancţiuni aplicate în urma controlului extern al calităţii lucrărilor de audit pentru perioada de gestiune precedentă, fapt confirmat de către Consiliul de supraveghere a activităţii de audit;

 c) să aibă în derulare cel puţin 5 misiuni de audit ale situaţiilor financiare anuale în perioada de gestiune precedentă.

**Capitolul IV**

**ÎNCETAREA ACTIVITĂȚII ÎNTREPRINDERII DE STAT ȘI ÎNTREPRINDERII MUNICIPALE**

**Articolul 12.** Reorganizarea întreprinderii de stat și a întreprinderii municipale.

(1) Întreprinderea de stat se reorganizează sau se dizolvă prin hotărâre de Guvern la propunerea fondatorului.

(2) Întreprinderea municipală se reorganizează sau se dizolvă prin decizia consiliului unității administrativ teritoriale sau Comitetul Executiv al UTA Găgăuzia la propunerea fondatorului.

Articolul 13. Dizolvarea benevolă a întreprinderii de stat și a întreprinderii municipale

1. Întreprinderea de stat se dizolvă prin hotărâre de Guvern, la propunerea fondatorului.
2. Întreprinderea municipală se dizolvă prin hotărârea consiliului unității administrativ - teritoriale sau Comitetului Executiv al UTA Găgăuzia, la propunerea fondatorului.
3. Hotărârea cu privire la dizolvarea întreprinderii de stat/municipale poate fi aprobată în temeiurile prevăzute de prezenta lege si de statut.

(4) Dizolvarea întreprinderii de stat/municipale are ca efect deschiderea procedurii de lichidare, cu excepţia cazurilor de fuziune şi dezmembrare care au ca efect dizolvarea, fără lichidarea persoanei juridice care îşi încetează existenţa şi transmiterea universală a patrimoniului ei, în starea în care se găsea la data fuziunii sau dezmembrării, către persoanele juridice beneficiare.

(5) Întreprinderea de stat/municipală în proces de dizolvare continuă să existe până la radierea din Registrul de stat al persoanelor juridice.

 (6) Din data publicării hotărârii privind dizolvarea întreprinderii de stat/municipale, administratorul nu mai poate întreprinde noi operaţiuni, în caz contrar fiind responsabil, personal şi solidar, pentru operaţiunile pe care le-a întreprins.

 (7) Lichidarea întreprinderii de stat/municipale se efectuează de comisia de lichidare/lichidator, instituită de fondator din reprezentanții săi, în număr de cel puțin 3 persoane, la care trec toate împuternicirile de conducere a activităţii curente. Comisia de lichidare își exercită atribuțiile prin cumul cu funcţia lor de bază.

 (8) Membrii comisiei de lichidare reprezintă în comun întreprinderea de stat/municipală.

(9) După preluarea funcţiei, comisia de lichidare, de comun cu administratorul întocmesc şi semnează ultimele situaţii financiare în baza bilanţului de lichidare.

(10) Comisia de lichidare execută şi finalizează operaţiunile curente, asigură evaluarea, valorifică şi înstrăinează activele întreprinderii dizolvate sub orice formă prevăzută de lege, reprezintă întreprinderea dizolvată în instanţele de judecată, încasează creanţele, inclusiv cele legate de insolvabilitatea debitorilor, încheie tranzacţii, concediază şi angajează lucrători, contractează, după necesitate, specialişti şi experţi, încheie acte juridice, îndeplineşte orice alte acţiuni în măsura în care sunt necesare pentru lichidarea întreprinderii de stat/municipale.

(11) Administratorul este obligat să transmită, iar comisia de lichidare este obligată să primească bunurile, registrele şi actele întreprinderii şi să asigure păstrarea lor. Comisia de lichidare este obligată să ţină registrul tuturor operaţiunilor aferente lichidării în ordinea cronologică a efectuării lor.

(12) Deciziile comisiei de lichidare se adoptă cu votul majorităţii. Nerespectarea acestei condiţii atrage nulitatea deciziilor luate de comisia de lichidare.

(13) Comisia de lichidare, după achitarea cu creditorii, întocmeşte bilanţul de lichidare care se aprobă de autoritatea care exercită funcţiile de fondator.

(14) Cheltuielile aferente lichidării întreprinderilor de stat/municipale care nu dispun de bunuri vor fi suportate din contul mijloacelor prevăzute în acest scop în bugetul fondatorului.

Articolul 14. Dizolvarea forţată a întreprinderii de stat și a întreprinderii municipale

(1) Întreprinderea de stat/municipală poate fi supusă dizolvării forţate la hotărârea instanţei de judecată, în baza cererii fondatorului în cazurile în care aceasta nu dispune de active sau în decursul ultimilor 3 ani nu a desfășurat activitate și nu a prezentat situaţiile financiare şi dări de seamă organelor abilitate.

(2) Instanţa de judecată desemnează un administrator fiduciar al dizolvării forţate a întreprinderii de stat/municipale.

(3) Întreprinderile de stat/municipale supuse dizolvării forţate vor fi scutite de plată pentru publicarea avizului în Monitorul Oficial al Republicii Moldova şi de taxe pentru excluderea din Registrul de stat al persoanelor juridice.

Articolul 15. Distribuirea bunurilor la lichidarea întreprinderii de stat și a întreprinderii municipale

(1) La lichidarea întreprinderii de stat/municipale, bunurile rămase după achitarea cu creditorii se transmit de comisia de lichidare / administratorul fiduciar fondatorului.

Capitolul V

CONFLICTUL DE INTERESE

**Articolul 16.**Noţiune de tranzacţie cu conflict de interese

(1) Tranzacţia cu conflict de interese este o tranzacţie sau câteva tranzacţii legate reciproc care întruneşte/întrunesc următoarele condiţii cumulative:

a) se efectuează, direct sau indirect, între întreprindere şi persoana interesată şi/sau persoanele apropiate ale acesteia (soţul (soţia), persoanele înrudite prin sînge sau adopţie (părinţi, copii, fraţi, surori, bunici, nepoţi, unchi, mătuşe) şi persoanele înrudite prin afinitate (cumnat, cumnată, socru, soacră, ginere, noră)) în condiţii contractuale practicate de întreprindere în procesul activităţii economice;

b) valoarea tranzacţiei/tranzacţiilor legate reciproc sau a bunurilor ce constituie obiectul acesteia/acestora depăşeşte 1% din valoarea activelor întreprinderii conform ultimelor situații financiare.

(2) În condiţiile stabilite la alin.(1), tranzacţie cu conflict de interese se consideră:

a) cumpărarea, vânzarea sau transmiterea, ori primirea în orice alt mod de întreprindere a bunurilor, serviciilor, drepturilor, mijloacelor băneşti şi a oricăror alte active;

b) acordarea sau primirea de întreprindere a împrumutului, gajului, garanţiei, fidejusiunii sau a oricărei alte creanţe;

c) acordarea sau primirea de bunuri ori drepturi în folosinţă, locaţiune, arendă sau leasing;

d) încheierea sau asumarea unor angajamente cu executare ulterioară.

(3) Persoană interesată în efectuarea de întreprindere a tranzacţiei se consideră membrul consiliului de administraţie, administratorul sau oricare altă persoană cu funcții de conducere din cadrul autorității publice care exercită funcțiile de fondator.

 (4) Persoana interesată în efectuarea de întreprinderea de stat/ municipală a tranzacţiei este obligată să comunice administratorului şi consiliului de administrație despre existenţa conflictului de interese între întreprindere şi persoana în cauză şi/sau persoanele apropiate ale acesteia până la luarea deciziei privind încheierea tranzacţiei cu conflict de interese, prezentând informaţia care va cuprinde următoarele elemente:

a) descrierea situaţiei care conduce la crearea conflictului de interese;

b) bunurile, serviciile, drepturile, instrumentele financiare sau orice alte active aferente tranzacţiei cu conflict de interese.

(5) La cererea consiliului de administraţie/administratorului, persoana interesată în efectuarea de întreprinderea de stat/municipală a tranzacţiei este obligată să repare prejudiciul cauzat întreprinderii şi să compenseze venitul ratat al acesteia, în cazul în care nu a comunicat despre existenţa conflictului de interese conform alin. (4) şi/sau a votat pentru încheierea unei tranzacţii cu conflict de interese cu încălcarea prevederilor legii.

 (6) Pentru neprezentarea sau prezentarea cu întârziere a informaţiei specificate la alin.(4), persoanele interesate în efectuarea de către întreprinderea de stat/municipală a tranzacţiilor răspund în conformitate cu legislaţia.

**Articolul 17.** Decizia privind încheierea tranzacţiei cu conflict de interese

(1) Orice tranzacţie cu conflict de interese poate fi încheiată sau modificată de întreprinderea de stat/municipală numai prin decizia consiliului de administraţie.

 (2) Pentru luarea de către consiliul de administraţie a deciziei privind încheierea tranzacţiei cu conflict de interese se cere unanimitatea membrilor consiliului de administraţie, care nu sunt persoane interesate în încheierea tranzacţiei.

(3) Dacă mai mult de jumătate dintre membrii consiliului de administraţie sunt persoane interesate în efectuarea tranzacţiei date, aceasta va fi încheiată numai prin hotărârea fondatorului.

(4) Persoana interesată în efectuarea tranzacţiei cu conflict de interese va trebui să părăsească şedinţa consiliului de administraţie la care, prin vot deschis, se hotărăşte cu privire la încheierea acesteia. Prezenţa acestei persoane la şedinţa consiliului de administraţie se ia în considerare la stabilirea cvorumului, iar la constatarea rezultatului votului, se consideră că această persoană nu a participat la votare.

(5) Dacă membrilor consiliului de administraţie nu le erau cunoscute toate circumstanţele legate de încheierea tranzacţiei cu conflict de interese şi/sau această tranzacţie a fost încheiată prin încălcarea altor prevederi ale prezentului articol, consiliul de administraţie este în drept să ceară administratorului întreprinderii de stat/municipală:

a) să renunţe la încheierea unei astfel de tranzacţii ori să o rezilieze; sau

b) să asigure, în condiţiile legislaţiei, repararea de către persoana interesată a prejudiciului cauzat întreprinderii prin efectuarea acestei tranzacţii.

(6) Prevederile prezentului articol nu se aplică tranzacţiilor de înstrăinare sau de procurare a bunurilor întreprinderii de stat/municipală care se efectuează prin licitaţii deschise, cu publicarea unui aviz în Monitorul Oficial al Republicii Moldova cu cel puţin 10 zile lucrătoare înainte de data licitaţiei.

**Capitolul V**

**DISPOZIȚII FINALE SI TRANZITORII**

**Articolul 18.** Intrarea în vigoare.

1. Prezenta lege intră în vigoare la data publicării.
2. Guvernul, Consiliile unităților administrativ – teritoriale, Comitetul Executiv al UTA Găgăuzia, în termen de 12 luni de la intrarea în vigoare a prezentei legi, vor aduce actele normative și de constituire a întreprinderilor de stat și întreprinderilor municipale în concordanţă cu prezenta lege.
3. La data întrării în vigoare a prezentei legi, se abrogă:

 Legea nr.146-XIII din 16 iunie 1994 cu privire la întreprinderea de stat (publicată în Monitorul Oficial al Republicii Moldova, 1994, nr.2, art.9), cu modificările şi completările ulterioare.

Art.XXVI din Legea nr.788-XIII din 26.03.1996 pentru modificarea şi completarea unor acte legislative (Monitorul Oficial al Republicii Moldova, 1996 nr.40-41, art.367)

Art.II din Legea nr.229-XIV din 16.12.1998 pentru completarea unor acte legislative, (Monitorul Oficial al Republicii Moldova, 1999, nr.3-4 art.19)

Art.IV din Legea nr. 358-XIV din 15.04.1999 pentru modificarea şi completarea unor acte legislative (Monitorul Oficial al Republicii Moldova, 1999, nr.55 art.254)

Art.I din Legea nr.417-XV din 26.07.2001 pentru modificarea şi completarea unor acte legislative (Monitorul Oficial al Republicii Moldova, 2001, nr.108-109 art.824)

Art.II din Legea nr.690-XV din 29.11.2001 pentru modificarea şi completarea unor acte legislative (Monitorul Oficial al Republicii Moldova, 2001, nr.161 art.1303)

Art.X din Legea nr.240-XV din 13.06.2003 privind modificarea şi completarea unor acte legislative (Monitorul Oficial al Republicii Moldova, 2003, nr. 138-140, art.557)

Art.XII din Legea nr.154-XVI din 21.07.2005 pentru modificarea şi completarea unor acte legislative (Monitorul Oficial al Republicii Moldova, 2005 nr.126-128, art.611)

Art.IV din Legea nr.372-XVI din 29.12.2005 pentru modificarea unor acte legislative (Monitorul Oficial al Republicii Moldova, 2006, nr.16-19, art. 70)

Art.I din Legea nr.234-XVI din 20.07.2006 pentru modificarea şi completarea Legii nr.146-XIII din 16 iunie 1994 cu privire la întreprinderea de stat (Monitorul Oficial al Republicii Moldova, 2006, nr.126-130 art.625)

Art.IV din Legea nr.109 din 04.06.2010 privind modificarea şi completarea unor acte legislative (Monitorul Oficial al Republicii Moldova, 2010, nr.131-134, art.443)

Art.III din Legea nr.178 din 11.07.2012 pentru modificarea şi completarea unor acte legislative (Monitorul Oficial al Republicii Moldova, 2012, nr.190-192, art.644)

 Art.III din Legea nr.324 din 23.12.2013 pentru modificarea şi completarea unor acte legislative (Monitorul Oficial al Republicii Moldova, 2013, nr.320-321, art.871)

Art.II din Legea nr.47 din 27.03.2014 pentru modificarea şi completarea unor acte legislative (Monitorul Oficial al Republicii Moldova, 2014, nr.99-102, art.251)

Art.II Legea nr.71 din 12.04.2015 pentru modificarea şi completarea unor acte legislative (Monitorul Oficial al Republicii Moldova, 2015, nr.102-104, art.170)

**PREŞEDINTELE**

**PARLAMENTULUI**

**NOTĂ INFORMATIVĂ**

la proiectul de Lege cu privire la întreprinderea de stat şi întreprinderea municipală

Prezentul proiect de lege a fost elaborat în scopul actualizării prevederilor Legii nr. 146 din 16 iunie 1994 cu privire la întreprinderea de stat și reieșind din necesitatea stabilirii condiţiilor juridice, organizatorice şi economice de înfiinţare, funcţionarea şi încetare a activităţii întreprinderilor municipale, ținând cont de recomandările Curţii de Conturi expuse în Raportul auditului bugetelor unităţilor administrativ-teritoriale şi gestionării patrimoniului public în mun. Chişinău în perioada 2010-2011, aprobat prin Hotărîrea nr.37 din 31.07.2012 şi în Raportul auditului conformităţii administrării fondurilor publice în cadrul întreprinderilor municipale (ÎM) pe anul 2013 aprobat prin Hotărîrea nr.21 din 08.04.2014.

În hotărârile menţionate se relatează că statutele întreprinderilor municipale, bazate pe prevederile Hotărârii Guvernului cu privire la aprobarea Regulamentului-model al întreprinderii municipale nr.387 din 06.06.1994, reflectă în mod insuficient atribuţiile fondatorului (Consiliului municipal şi Primarului general) referitor la numirea şi eliberarea din funcţie a administratorului, repartizării şi utilizării profitului net şi se solicită Ministerului Economiei revizuirea, de comun cu autorităţile publice de resort, a cadrului legislativ şi regulator în scopul eliminării coliziunilor juridice şi completării vidului de norme şi reguli privind administrarea patrimoniului public, inclusiv a celui transmis în gestiune economică. Prin proiectul dat se vor actualiza şi uniformiza politicile publice de administrare a întreprinderilor de stat și a întreprinderilor municipale la normele generale de guvernare corporativă, se vor determina şi delimita clar atribuţiile fondatorului, consiliului de administrație şi ale administratorului.

Proiectul de lege cu privire la întreprinderea de stat şi întreprinderea municipală are drept scop aducerea în corespundere cu prevederile actelor legislative existente, precum şi eficientizarea administrării întreprinderilor de stat şi municipale.

În scopul abordării echitabile a activităţii întreprinderilor de stat şi întreprinderilor municipale activitatea acestora va fi reglementată prin aceiași lege.

La elaborarea proiectului dat s-a ţinut cont de prevederile Codului civil, Legii nr.845-XII din 03.01.1992 cu privire la antreprenorial şi întreprinderi, Legii nr.121-XVI  din  04.05.2007 privind administrarea şi deetatizarea proprietăţii publice, Legii nr.523-XIV  din  16.07.99 cu privire la proprietatea publică a unităţilor administrativ-teritoriale și altor acte legislative.

Proiectul în cauză reglementează particularităţile fondării, funcţionării şi încetării activităţii întreprinderilor de stat (Î.S.) şi întreprinderilor municipale (Î.M.), modul de înființare, înregistrare, utilizare a bunurilor transmise în gestiune şi componenţa lor, procedura încetării activității, componenţa şi atribuţiile organelor de conducere ș.a.

La elaborarea proiectului actului legislativ s-a ţinut cont de experienţă acumulată în procesul de administrare a întreprinderilor de stat şi lacunele legislative identificate în acest aspect.

În particular, în scopul neadmiterii înstrăinării bunurilor atribuite la domeniul public şi bunurilor cu destinaţie socială (fond locativ, grădinițe de copii, tabere de odihnă, etc.), achitării datoriilor faţă de stat şi alţi creditori cu bunurile menţionate, se propune că acestea vor fi transmise întreprinderilor doar cu drept de gestiune economică şi luate la evidenţă contabilă la sub-conturi separate, iar celelalte bunuri vor fi incluse în capitalul social. În acest aspect se propune stabilirea unui plafon pentru valoarea capitalului social al întreprinderilor, în mărime de min 100 000 lei.

Prin proiectul dat se propune completarea legii cu prevederi noi ce ţin de crearea capitalului de rezervă, instituirea comisiei de cenzori în cadrul întreprinderilor, reglementarea procesului de încetare a activităţii şi a situaţiilor cu conflict de interese.

Propunerea privind instituirea Comisiei de Cenzori în cadrul întreprinderilor de stat își are argumentarea prin faptul că aceasta este o structură specială şi are ca scop verificarea situatiei gestionare si de evidențiere în contabilitate a patrimoniului si a fondurilor financiare, verifică execuţia bugetului de venituri şi cheltuieli, precum si a modului de respectare a prevederilor legale în domeniul financiar – contabil, inclusiv verificarera legalității actelor şi documentelor, a hotărârilor, deciziilor, regulilor şi regulamentelor, executării bugetului de venituri şi cheltuieli etc. Totodată, reieșind din situația economico-financiară a întreprinderii, fondatorul va fi în drept să stabilească plafonul minim (o dată în an) de remunirare muncii membrilor comisiei de cenzori, fapt care nu va contribui la generarea esențială a cheltuielilor întreprinderii.

De asemenea, au fost suplinite atribuţiile fondatorului, consiliului de administraţie şi a administratorului întreprinderii, precum şi lărgit spectrul chestiunilor care, în mod obligatoriu, vor fi examinate de consiliu.

 Proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr.235- XVI din 20.07.2006, astfel decade necesitatea examinării de către Grupul de lucru pentru reglementarea activităţii de întreprinzător.

Realizarea prevederilor legii nu necesită alocarea surselor financiare bugetare.

Ministerul Economiei solicită susţinerea proiectului de Lege cu privire la întreprinderea de stat şi întreprinderea municipală.

**Viceprim-ministru, Octavian CALMÎC**

**ministrul economiei**

|  |  |  |
| --- | --- | --- |
| **ministerul economiei** **al republicii moldova** |  | 00042062**Министерство экономики** **Республики Молдова** |
|  |  |  |
| MD-2033, Chişinău, Piaţa Marii Adunări Naţionale, 1  tel. +373-22-25-01-07, fax +373-22-23-40-64 **E-mail:** mineconcom@mec.gov.md**Pagina web:** [www.mec.gov.md](http://www.mec.gov.md) |  | МД-2033, Кишинэу, Пяца Марий Адунэрь Hационале, 1 тел. +373-22-25-01-07, факс +373-22-23-40-64 **E-mail:** mineconcom@mec.gov.md**Веб страница:** [www.mec.gov.md](http://www.mec.gov.md) |

###  \_\_\_\_\_\_\_\_\_\_\_\_\_\_\_ 20\_\_\_ nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 La nr.\_\_\_\_\_\_\_\_\_\_\_\_\_\_\_\_\_\_\_\_\_\_ din \_\_\_\_\_\_\_\_\_\_\_\_\_20\_\_\_

**Autorităţilor administraţiei publice centrale şi locale**

 *(conform listei)*

Ministerul Economiei a elaborat şi prezintă pentru examinare şi avizare proiectul Legii cu privire la întreprinderea de stat şi întreprinderea municipală.

Proiectul şi nota informativă la proiect pot fi accesate pe pagina oficială a Ministerului Economiei la adresa [www.mec.gov.md](http://www.mec.gov.md/), în compartimentul “Transparenţa în procesul decizional”.

 **Viceministru Valeriu TRIBOI**

ex.T.Demidcenco

 250-650